
PRAVILNIK

O ZAVRŠNOM RADU
Velika Gorica, studeni 2007.
Na temelju članka 82. Statuta Veleučilišta Velika Gorica Stručno vijeće Veleučilišta Velika Gorica (4.siječnja 2005.) na svojoj sjednici od 29. studenoga 2007., donijelo je

PRAVILNIK

O ZAVRŠNOM RADU
I. Uvodni dio

Članak 1.

(1) Ovim Pravilnikom uređuju se uvjeti i način prijavljivanja, izrade, postupka obrane i ocjenjivanja završnog rada te promocija i izdavanje dokumenata o završetku studija studenata Veleučilišta Velika Gorica s pravom javnosti (u daljnjem tekstu: Veleučilište).

Članak 2.

(1) Za stjecanje svjedodžbe o završenom studiju na Veleučilištu potrebno je da student, osim položenih ispita i izvršenih drugih obveza, prijavi i uspješno izradi završni rad te da završni rad obrani u skladu s odredbama Statuta Veleučilišta i odredbama ovog Pravilnika.

Članak 3.

(1) Završni rad je samostalna stručna obrada utvrđene teme.

(2) Izradom završnog rada student treba pokazati sposobnost primjene teorijskog i praktičnog znanja te sposobnost samostalnog služenja stručnom i znanstvenom literaturom u pismenoj obradi teme.

(3) Završni rad ne mora biti izvorni rad, ali mora biti samostalno izrađen od strane studenta.

(4) Završni rad se piše iz tematike strukovnog područja studija kojeg je student pohađao.

(5) Student izabire temu završnog rada u posljednjoj godini obrazovnog programa, a najkasnije tijekom zadnjeg semestra posljednje godine obrazovnog programa.
II. Prijava završnog rada

Članak 4.
(1) Student može pristupiti postupku prijave teme završnog rada ako je ispunio sve propisane studentske i financijske obveze te ukoliko je položio sve ispite uvjetovane od strane Stručnog vijeća Veleučilišta.

(2) Studentske obveze za podnošenje prijave teme završnog rada utvrđuje Stručno vijeće Veleučilišta za svaki studij posebno.
(3) Student podnosi prijavu teme studentskoj službi prema obrascu danom u Prilogu 1. u pisanom (i elektroničkom) obliku.

(4) Student je dužan prijaviti temu završnog rada u posljednjoj godini obrazovnog programa prema rokovima koje utvrdi Stručno vijeće Veleučilišta za svaku akademsku godinu.
Članak 5.

(1) Naslov završnog rada predlaže student u dogovaru s mentorom. Naslov rada mora biti specifičan i informativan, da što bolje određuje sadržaj rada. Treba biti što kraći, ali takav da u sebi sadrži sve važnije ključne riječi. U naslovu rada treba izbjegavati kratice.

(2) Student može i sam predložiti temu završnog rada.

(3) Student može podnijeti pismenu molbu Stručnom vijeću Veleučilišta da mu se odredi mentor ukoliko sam ne može pronaći mentora za izradbu završnog rada iz tematike pojedinog predmeta kojeg je izučavao tijekom studija na Veleučilištu.

(4) U svojem prijedlogu student navodi literaturu i druge materijale koje misli koristiti pri razradi teme završnog rada.

(5) Opseg razrade završnog rada, na prijedlog studenta, utvrđuje mentor i komentor.

(6) Studentu se pored mentora može odrediti i komentor.

(7) Mentor i komentor sinkronizirano pomažu studentu prigodom izradbe završnog rada svojim stručnim savjetima i smjernicama.
III. Odobravanje teme završnog rada

Članak 6.
(1) Stručno vijeća Veleučilišta imenuje povjerenstvo za završne radove za svaki studij.

(2) Povjerenstvo za završne radove po položaju čine voditelj studija kao predsjednik i prodekan za nastavu i stručnu djelatnost kao član.

(3) Povjerenstvo za završne radove razmatra i odobrava mentora i komentora završnih radova.

(4) Mentor može biti nastavnik na Veleučilištu s izborom u nastavno ili znanstveno-nastavno zvanje koji je nositelj kolegija uz koji je vezana tema završnog rada. Iznimno, mentor može biti biti osoba s izborom u nastavno ili znanstveno-nastavno zvanje, koja nije nije nastavnik na Veleučilištu.
(5) Komentor može biti nastavnik koji nije nositelj kolegija, ali koji ima značajnije radove i iskustvo u problematici iz koje je tematika završnog rada.

(6) Stručno vijeće Veleučilišta vodi računa o ravnomjernoj opterećenosti mentora i komentora.

Članak 7.

(1) Povjerenstva za završne radove razmatraju i odobravaju predložene teme završnih radova jednom mjesečno svaki mjesec od početka posljednje godine obrazovnog programa.
(2) U razdoblju od 16. srpnja do 01. rujna te od 22. prosinca do 07. siječnja Povjerenstva za završne radove ne razmatraju teme završnih radova.
(3) Povjerenstvo može potvrditi predloženu temu, može zatražiti potrebne izmjene ili dopune predložene teme i može odbiti predloženu temu.

(4) Stručno vijeće Veleučilišta rješava molbe te prigovore i žalbe studenata na rad povjerenstva za završne radove.

Članak 8.

(1) Studentska služba objavom na oglasnoj ploči i web stranicama Veleučilišta obavještava studente (i mentore) o prihvaćanju, promjeni ili odbijanju teme završnog rada. Po dobivanju obavijesti student je dužan kontaktirati s mentorom kako bi se postupak nastavio ili obnovio.

(2) Za temu završnog rada koja je prihvaćena, mentor je dužan u roku tjedan dana od dana objave obavijesti Veleučlišta (i razgovora sa studentom) napisati zadatak završnog rada (prema obrascu u Prilogu 2.), što potvrđuje svojim potpisom i potpisom voditelja studija te datumom izdavanja zadatka.

(3) Potpisani zadatak završnog rada mentor dostavlja Studentskoj službi u pisanom ili elektroničkom obliku.

(4) Studenstka služba dužna je u roku od tri radna dana zadatak završnog rada dostaviti studentu.
(5) Student može jednom promijeniti temu diplomskog rada, najkasnije u roku od 30 dana od dana izdavanja prve teme.
(6) Student treba predati izrađeni završni rad najkasnije 90 dana od datuma uručenja zadatka završnog rada.
(7) Student koji nije u roku predao izrađeni završni rad upućuje se na ponovnu dodjelu nove teme završnog rada.
IV. Izradba završnog rada

Članak 9.

(1) Završni rad piše na računalu na papiru formata A4 (210x297 mm).

(2) Završni rad sastoji se od:
· korica (Prilog 3.)

· praznog lista

· druge ili unutarnje stranice (Prilog 4.)
· teksta zadatka (Prilog 2.)
· sadržaja

· uvoda

· razrade teme (obrazloženje teme, navođenje korištenih materijala i metoda, prikaz i analiza rezultata)
· zaključaka

· popisa korištenih kratica i akronima (ukoliko su korištene u radu)

· popisa literature i drugih izvora podataka koji su korišteni u izradi završnog rada

· priloga (ako postoje).
(3) Na kraju rada stavlja se stranica na kojoj je navedeno mjesto (U Velikoj Gorici), datum završetka rada te vlastoručan potpis kandidata (Prilog 7.).
(4) Konačni opseg rada utvrđuje student, a trebao bi bez priloga sadržavati najmanje 30 kartica i ne više od 80.
Članak 10.

(1) Završni rad obvezno se ukoričuje u tvrde korice i, u pravilu, uvezuje u plavo platno.

(2) Na koricama se obvezno, pozlaćenim slovima, ispisuje (Prilog 3.):

· Veleučilište Velika Gorica s pravom javnosti

· Ime i prezime studenta

· NASLOV ZAVRŠNOG RADA

· ZAVRŠNI RAD

· Velika Gorica, godina

Članak 11.

(1) Na drugoj ili unutarnjoj naslovnoj stranici (Prilog 4.) ispisuju se sljedeći podaci:

· Veleučilište Velika Gorica s pravom javnosti

· Naziv studija

· NASLOV ZAVRŠNOG RADA

· Mentor, Ime i prezime studenta

· Velika Gorica, godina.

Članak 12.

(1) Sadržaj rada je obvezatan. 

(2) Sadržaj predstavlja brojčano-tekstualni pregled dijelova i poddijelova završnog rada pomoću kojega se tako pronalaze stranice na kojima su ti dijelovi i poddijelovi napisani. 

(3) Naslov SADRŽAJ piše se velikim slovima na vrhu stranice u lijevom kutu. Stranice sadržaja u pravilu se ne numeriraju.

Članak 13.

(1) Uvod završnog rada je obvezatan. 

(2) Uvod je početni i pristupni dio završnog rada. Uvod treba čitatelja uvesti u područje tematike završnog rada, upoznati ga s problemom i predmetom završnog rada, svrhom i ciljevima te strukturom završnog rada.

(3) Prva stranica Uvoda je ujedno i prva stranica rada s kojom započinje numeriranje (za numeraciju primijeniti arapske brojeve). Uvod se, u pravilu, piše nakon završetka teksta završnog rada.

(4) U Uvodu se ne iznose zaključci.
Članak 14.

(1) U obradi teme je primjereno da se cjelokupna problematika završnog rada sustavno rasporedi, razradi i prezentira u više međusobno povezanih cjelina.
(2) U obilježavanju dijelova i poddijelova treba dosljedno rabiti decimalni sustav, ali najviše do četiri decimalne jedinice arapskih brojeva.

(3) Prva znamenka svakog poddijela (npr. potpoglavlja) mora se podudarati s brojem dijela (npr. poglavlja) kojem pripada, a druga znamenka označava redni broj navedenog potpoglavlja, itd.

(4) Potrebno je voditi računa i o tome da veličina slova u naslovima i podnaslovima odražava njihovu važnost odnosno kojoj razini dio pripada.

(5) Sve decimalne jedinice s pripadajućim naslovima upisuju se u sadržaj završnog rada.
Članak 15.

(1) Student u tekstu završnog rada obvezno i na uobičajen način citira korištenu literaturu brojem u uglatoj zagradi na kraju citirane rečenice.

(2) Za svaki iznesen dio tuđeg teksta, kao i za interpretaciju nečijeg rada, mora se navesti izvor.

(3) U zagradi se označava redni broj korištenog rada iz popisa literature (npr. [3]).

(4) Pozivne bilješke koriste se:

· za svako cjelovito navođenje tuđih riječi u tekstu (citiranje), uz uporabu pravopisnih znakova navođenja;

· u slučaju kada se duđi tekst sažima i oblikuje svojim riječima;

· za navođenje svake činjenice ili podatka koji općenito nije poznat, ali je poznato tko je autor.

(5) Fusnote je potrebno voditi kronološki.

(6) Fusnote se, osim kao pozivne bilješke, mogu koristiti i za dodatna objašnjenja pojedinog dijela teksta.

Članak 16.

(1) Student u završnom radu koristi grafičke ilustracije, sheme i prikaze.

(2) Numeriranje slika i tablica može se izvesti na dva načina: počevši od broja 1 pa do n (ako je u radu do 20 slika), ili ako je veći broj ilustracija u radu, tako da prvi broj ilustracije označava cjelinu (poglavlje) kojoj ta ilustracija pripada, a drugi - redni broj ilustracije u toj cjelini (poglavlju).

(3) Naslov slike piše se ispod slike, a naslov tablice iznad tablice.

(4) Tablice, grafikoni i slike ne predstavljaju samo dodatak tekstu, nego su oni važan dio rada i obvezno se u tekstu mora pozivati na njih.
Članak 17.

(1) Student u završnom radu može koristiti kratice.
(2) Kada se prvi put u tekstu uvodi neka kratica, potrebno ju je objasniti na hrvatskom jeziku i ispisati puni naziv. Dalje u tekstu se može koristiti samo kratica.

(3) Popis svih korištenih kratica može se dodati na kraju završnog rada iza zaključka bez numeriranja naslova (npr. POPIS KRATICA)

(4) Strane riječi za koje ne postoji adekvatan hrvatski izraz ili su se uvriježile u hrvatskom jeziku kao domaće riječi, potrebno je u tekstu napisati kosim slovima (italic).

Članak 18.

(1) Zaključak je završni dio rada. U zaključku treba na sustavan, koncizan i jezgrovit način dati prikaz relevantnih spoznaja, informacija, činjenica i stavova koji su opširnije razrađeni u samoj razradi završnog rada.

(2) Dijelovi zaključka se formuliraju kronološki prema strukturi završnog rada.

(3) U zaključku se ne navode tuđi citati.

(4) Zaključak ne bi trebao biti ni prekratak, a ni preopširan.

Članak 19.

(1) Popis korištene literature treba navesti sukladno važećim standardima:

· knjige

· članci, referati, studije i rasprave

· stranice na Internetu

(2) Preporučen način navođenja literature vidjeti u Prilogu 6.
Članak 20.

(1) Završni rad treba biti pisan u trećem licu stilom strukovnog područja studija.

(2) Preporučuje se:

· odabrati veličinu slova Arial 11Pt i prored 1.5

· za fusnote odabrati veličinu slova Arial 9Pt

· koristiti standardne margine (gore, dolje, lijevo, desno po 25 mm)

· pisati u odlomcima s uvučenim prvim redom novog odlomka

· svako poglavlje započeti na novoj stranici.

Članak 21.

(1) Mentor (i komentor) po primitku rada u tiskanom ili elektroničkom obliku pregledavaju završni rad te najkasnije u roku od 15 dana izdaju potvrdu (Prilog 5.) kojom potvrđuju ispravnost rada za javnu obranu ili upućuju kandidata na određene ispravke i doradu rada.
(2) Student je dužan postupiti prema uputama i primjedbama mentora, odnosno komentora.
(3) Student, po dobivanju pisane potvrde mentora, uvezuje rad u potrebnom broju primjeraka i predaje predaje rad studentskoj referadi.

V. Predaja završnog rada

Članak 22.

(1) Student može predati završni rad ako je položio sve ispite te ako je ispunio ostale utvrđene studentske obveze.

(2) Student je dužan predati propisani broj istovjetnih primjeraka završnog rada najkasnije 10 dana prije utvrđenog roka obrane.
(3) U pravilu rokovi obrane završnih radova su jednom mjesečno tijekom cijele akademske godine. Za vrijeme studentskih raspusta (16. srpnja do 01. rujna te od 22. prosinca do 07. siječnja) ne zakazajuju se rokovi obrane završnih radova.
Članak 23.

(1) Završni rad kandidat predaje u studentsku referadu u četiri (4) istovjetna primjerka.
(2) Rad mora biti napisan na hrvatskom jeziku i latiničnom pismu, a prije predaje student je dužan pažljivo pročitati završni rad i ispraviti tipkarske pogreške u svim primjercima.

(3) Ako završni rad nije napisan na hrvatskom jeziku, student je dužan priložiti jedan primjerak prijevoda teksta završnog rada na hrvatskom jeziku. Prijevod mora zadovoljavati iste formalne zahtjeve kao i original.

(4) U studentskoj referadi provjerava se je li završni rad izrađen i podnijet na propisani način.

(5) Nakon registriranja završni rad predaje se na ocjenjivanje članovima Povjerenstva za obranu završnog rada. 

VI. Obrana i ocjenjivanje završnog rada

Članak 24.

(1) Ocjenjivanje i postupak obrane završnog rada studenta provodi Povjerenstvo za obranu završnog rada.
(2) Predsjednika i dva člana Povjerenstva za obranu završnog rada imenuje dekan Veleučilišta. Jedan od članova povjerenstva je mentor.

(3) Za člana ili predsjednika Povjerenstva može biti imenovan nastavnik čije je područje stručnog i znanstvenog djelovanja srodno problematici iz koje je tematika završnog rada.

Članak 25.

(1) Postupak obrane završnog rada je sljedeći:

· Predsjednik povjerenstva otvara postupak obrane.

· Kandidat izlaže osnovnu problematiku rada, metode kojima se služio i najvažnije rezultate do kojih je u radu došao. Izlaganje može trajati najviše 15 minuta.

· Članovi povjerenstva postavljaju usmena pitanja kandidatu. U pravilu, svaki član povjerenstva može postaviti najviše tri pitanja.

· Kandidat odgovara na pitanja.

· Nakon što je kandidat odgovorio na sva postavljena pitanja, napušta povjerenstvo.

· Povjerenstvo razmatra kvalitetu završnog rada, usmeno izlaganje kandidata o radu i njegove odgovore na postavljena pitanja te na osnovi toga utvrđuje konačnu ocjenu završnog rada.

· Povjerenstvo poziva kandidata da mu priopći svoje zaključke.

Članak 26.

(1) Završni rad se ocjenjuje posebno za pisani uradak, a posebno za obranu.
(2) Ocjena pisanog završnog rada i ocjena obrane završnog rada jesu: nedovoljan (1), dovoljan (2), dobar (3), vrlo dobar (4) i izvrstan (5).
(3) Ocjena pisanog dijela i ocjena obrane se utvrđuje većinskom odlukom članova Stručnog povjerenstva za ocjenu završnog rada.
(4) Konačnu ocjenu obrane završnog rada čini srednja ocjena pisanog završnog rada i ocjene usmene obrane diplomskog rada svakog člana povjerenstva.
(5) Predsjednik Povjerenstva ocjenu završnog rada, ocjene obrane i konačnu ocjenu unosi u Zapisnik o obrani završnog rada, a potpisuju ga svi članovi.

(6) Ako je ocjena završnog rada nedovoljan (1), obvezno se navode razlozi za takvu ocjenu i oni se unose u evidenciju o ocjeni završnog rada.
(7) Kandidat čiji je završni rad ocijenjen negativnom ocjenom treba izabrati i prijaviti novu temu za izradu završnog rada.

(8) Na ocjenu diplomskog rada i ocjenu obrane student nema pravo žalbe.
(9) Kandidat može pristupiti obrani završnog rada najviše tri puta.

VII. Promocija i izdavanje dokumenata o završetku studija

Članak 27.

(1) Na temelju zapisnika o obrani završnog rada Studentska služba unosi podatke o uspjehu u evidenciju studentske službe i matičnu knjigu završenih studenata te izdaje potvrdnicu o završetku studija, koja važi do izdavanja svjedožbe. 
(2) Potvrdnicu o diplomiranju potpisuje dekan Veleučilišta.
Članak 28.

(1) Po isteku najmanje 3 (tri) radna dana nakon usmene obrane, student može podići potvrdnicu o obrani završnog rada i ostale potrebne dokumente u Studentskoj službi.
(2) Jedan primjerak završnog rada vraća se studentu, jedan zadržava mentor, treći ostaje za pismohranu, a četvrti za knjižnicu Veleučilišta.

Članak 29.

(1) Promocija i svečana podjela svjedožbi obavlja se u pravilu dvaput godišnje. Točan termin promocije i svečane podjele diploma oglašava se mjesec dana ranije. 

Članak 30.

(1) Svjedodžba se izdaje na hrvatskom jeziku.

(2) Na zahtjev kandidata svjedožba se može izdati i na nekom svjetskom jeziku.
(3) Svjedodžba se uručuje na svečanoj promociji. Svjedodžbu uručuje dekan Veleučilišta uz sudjelovanje prodekana i voditelja studija.
Članak 31.
(1) Ovaj pravilnik stupa na snagu tjedan dana nakon objavljivanja na oglasnoj ploči dekanata Veleučilišta.
**
Klasa:   330-0158/01

Ur.broj: 01-010-11/07
U Velikoj Gorici, 29. studenoga 2007.

	
	DEKAN:

prof. v. š. mr. sc. Ivan Toth


Ovaj Pravilnik oglašen je na oglasnoj ploči Veleučilišta Velika Gorica dana 30. studenoga 2007.

Prilog 1. Zamolba za pristupanje izradbi
završnog zadatka

Pristupnik:

Matični broj: 

Studij:

Adresa boravišta (ili prebivališta):

VELEUČILIŠTE VELIKA GORICA

STRUČNOM POVJERENSTVU
ZA ZAVRŠNE RADOVE
Predmet: Zamolba za pristupanje izradbi završnog zadatka

Molim dozvolu za pristupanje izradbi završnog zadatka.

Izjavljujem da sam položio ispite i vježbe propisane Člankom 4. Pravilnika o završnom radu.

Predlažem za mentora 
Molbi prilažem:

1. Prijedlog naslova teme i teza rada

2. Indeks

U Velikoj Gorici,
Pristupnik:

PRIJEDLOG NASLOVA ZAVRŠNOG RADA:

TEZE ZAVRŠNOG RADA:

Suglasan mentor:

	
	

	
	


Prijedlog članova Povjerenstva:

	1.
	
	(predsjednik)

	2.
	
	(član)

	3.
	
	(član)

